Keywords

Summary



Keywords

1. Životné prostredie – Odpad – Smernica 75/442 – Pojem – Látka, ktorej sa jej držiteľ zbavuje – Maštaľný hnoj – Vylúčenie – Podmienky – Mŕtvoly chovných zvierat, ktoré zomreli na mieste prevádzky – Zahrnutie

[Smernica Rady 75/442, zmenená a doplnená smernicou 91/156, článok 1 písm. a)]

2. Životné prostredie – Odpad – Smernica 75/442 – „Iná právna úprava“ v zmysle článku 2 ods. 1 písm. b) – Právna úprava Spoločenstva alebo vnútroštátna právna úprava – Podmienky

[Smernica Rady 75/442, zmenená a doplnená smernicou 91/156, článok 2 ods. 1 písm. b)]

3. Životné prostredie – Posudzovanie vplyvov určitých projektov na životné prostredie – Smernica 85/337 – Podrobenie projektov patriacich do skupín uvedených v prílohe II posúdeniu – Voľná úvaha členských štátov – Rozsah a obmedzenia

(Smernica Rady 85/337, zmenená a doplnená smernicou 97/11, článok 2 ods. 1, článok 4 ods. 2 a príloha II)

4. Životné prostredie – Ochrana vôd pred znečistením dusičnanmi z poľnohospodárskych zdrojov – Smernica 91/676 – Pôsobnosť – Maštaľný hnoj – Zahrnutie – Používanie maštaľného hnoja ako poľnohospodárskeho hnojiva – Vylúčenie režimu ochrany podzemných vôd stanoveného smernicou 80/68

(Smernica Rady 80/68, článok 5, a smernica 91/676)

Summary

1. Rozsah pôsobnosti pojmu „odpad“ v zmysle smernice 75/442 o odpadoch, zmenenej a doplnenej smernicou 91/156, závisí od významu pojmu „zbaviť sa“ uvedeného v článku 1 písm. a) prvom pododseku uvedenej smernice.

V tejto súvislosti v určitých situáciách látka, materiál alebo surovina ako výsledok procesu ťažby alebo výroby, ktorého hlavným účelom však nie je ich produkcia, nemusia predstavovať zostatok po takomto procese, ale môžu byť vedľajším produktom, ktorého sa podnik nechce „zbaviť“ v zmysle tohto ustanovenia, ale ktorý chce využiť alebo speňažiť za výhodnejších podmienok pre neho, v neskoršom procese bez predchádzajúceho spracovania. V danom prípade látky, materiály alebo suroviny, ktoré majú ekonomickú hodnotu výrobku nezávisle na akomkoľvek spracovaní a ktoré ako také spadajú pod právnu úpravu vzťahujúcu sa na tieto výrobky, nie sú podriadené ustanoveniam tejto smernice, vopred určeným na zneškodnenie alebo zhodnotenie odpadu pod podmienkou, že ich opätovné použitie nie je iba náhodné, ale skutočné, bez predchádzajúceho spracovania a v ďalšom výrobnom procese.

Maštaľný hnoj sa teda nemusí za tých istých podmienok kvalifikovať ako odpad, ak je používaný ako pôdne hnojivo v rámci zákonného postupu aplikácie na pôdu na riadne vymedzených pozemkoch a ak je jeho skladovanie obmedzené na potreby takejto aplikácie na pôdu. Skutočnosť, že tento hnoj sa nepoužíva na pozemkoch, ktoré patria do tej istej poľnohospodárskej prevádzky, ako je tá, ktorá tento maštaľný hnoj produkuje, ale pre potreby iných hospodárskych subjektov, nie je v tomto prípade relevantná.

Naopak, mŕtvoly chovných zvierat, keď tieto zvieratá zomreli na mieste prevádzky a neboli porazené na účely ľudskej spotreby, nemožno v žiadnom prípade použiť za podmienok, ktoré by umožňovali vyňať ich z definície odpadu v zmysle uvedenej smernice. Držiteľ týchto mŕtvol má povinnosť sa ich zbaviť, pričom tieto predmety musia byť považované za odpad.

(pozri body 57, 58, 60 – 62, 64)

2. Pojem „iná právna úprava“ uvedený v článku 2 ods. 1 písm. b) smernice 75/442 o odpadoch, zmenenej a doplnenej smernicou 91/156, môže znamenať právnu úpravu Spoločenstva, ako aj vnútroštátnu právnu úpravu, ktorá sa vzťahuje na kategóriu odpadov uvádzanú v uvedenom ustanovení, pod podmienkou, že táto právna úprava, či už Spoločenstva alebo vnútroštátna, sa týka nakladania s uvedenými odpadmi ako takými a že vedie k najmenej rovnakému stupňu ochrany životného prostredia, ako je ten, ktorý stanovuje uvedená smernica.

(pozri bod 69)

3. Článok 4 ods. 2 smernice 85/337 o posudzovaní vplyvov určitých verejných a súkromných projektov na životné prostredie, zmenenej a doplnenej smernicou 97/11, stanovuje, že členské štáty určia na základe skúmania každého jednotlivého prípadu alebo prahov, alebo nimi stanovených kritérií, či budú projekty uvedené v prílohe II tejto smernice podliehať posudzovaniu vplyvov. Toto ustanovenie má v podstate tú istú pôsobnosť ako článok 4 ods. 2 smernice 85/337 v pôvodnom znení. Nemení všeobecné pravidlo uvedené v článku 2 ods. 1 tejto smernice, podľa ktorého projekty, ktoré môžu mať významné vplyvy na životné prostredie najmä z dôvodov ich charakteru, veľkosti alebo umiestnenia, budú podrobené posúdeniu ich vplyvov na životné prostredie.

(pozri body 91, 92)

4. Režim ochrany vôd pred znečistením pochádzajúcim z maštaľného hnoja nie je upravený na úrovni Spoločenstva smernicou 80/68 o ochrane podzemných vôd pred znečistením niektorými nebezpečnými látkami, ale smernicou 91/676 o ochrane vôd pred znečistením dusičnanmi z poľnohospodárskych zdrojov. Cieľom tejto poslednej uvedenej smernice je práve predchádzať znečisteniu vôd pochádzajúcemu z aplikácie na pôdu alebo vypúšťania výkalov zvierat, ako aj z nadmerného hnojenia. Režim ochrany, ktorý táto smernica stanovuje, obsahuje konkrétne opatrenia pre nakladanie s odpadmi, ktoré musia členské štáty uložiť poľnohospodárskym prevádzkam a ktoré zohľadňujú väčšie či menšie ohrozenie prostredí, do ktorých je maštaľný hnoj vypúšťaný. Ak by sa však článok 5 smernice 80/68 vykladal v tom zmysle, že členské štáty musia akékoľvek používanie maštaľného hnoja ako poľnohospodárskeho hnojiva podriadiť predchádzajúcemu prieskumu obsahujúcemu najmä hydrogeologickú štúdiu, režim ochrany stanovený smernicou 80/68 by čiastočne nahrádzal režim špeciálne stanovený v smernici 91/676.

(pozri body 101, 102)